ΕΝΗΜΕΡΩΤΙΚΟ

10-6-2019

**Ο Ερωτόκριτος από τους μαθητές του 28ου και 57ου Δημοτικών Σχολείων Ηρακλείου με την στήριξη της Περιφέρειας Κρήτης**

Ο Ερωτόκριτος από τους μαθητές του 28ου και 57ου Δημοτικών σχολείων Ηρακλείου θα παρουσιαστεί την Τετάρτη 12 Ιουνίου στις 20:15 στη θεατρική σκηνή του σχολείου που βρίσκεται στην οδό Παπαγιάννη Σκουλά 10, με την στήριξη της Περιφέρειας Κρήτης και των συλλόγων Γονέων και Κηδεμόνων των δυο σχολείων. Στη παράσταση η είσοδος για τους πολίτες θα είναι ελεύθερη και σύμφωνα με τους εκπαιδευτικούς των σχολείων: «ανεβάζουμε θεατρικά τον **Ερωτόκριτο** του Βιτσέντζου Κορνάρου, τιμώντας το έτος Ερωτόκριτου όπως έχει οριστεί το 2019. Όλα ξεκίνησαν στη μέση της σχολικής χρονιάς με την πρώτη εμπειρία ανάγνωσης του κειμένου του «Ερωτόκριτου». Ακολούθησε η εξοικείωση με τη γλώσσα, το ρυθμό και τη μουσικότητα του στίχου. Επιπλέον, τα παιδιά ανακαλύπτοντας θεατρικά τον Ερωτόκριτο προσέγγισαν με ένα ιδιαίτερο τρόπο την κοινωνική πραγματικότητα της ενετοκρατούμενης Κρήτης. Ίσως να οφείλεται στη γνησιότητα και τη ζωντάνια της Κρητικής διαλέκτου, η οποία ελάχιστα απέχει από τη γνήσια σημερινή ντοπιολαλιά της Κρήτης, ίσως να οφείλεται στην υπόθεση η οποία περιλαμβάνει και στοιχεία από τον κόσμο του παραμυθιού, ίσως πάλι, στον τόσο οικείο για τις υφολογικές δυνατότητες της γλώσσας μας δεκαπεντασύλλαβο στίχο του κειμένου, πάντως τα παιδιά ενθουσιάστηκαν με την προοπτική να «ανέβει» θεατρικά ένα «απαιτητικό» έργο, τόσο στην υπόθεση όσο και στην πλοκή. Επιπλέον, η ιδέα της αναπαράστασης της περιπέτειας δύο νέων, του Ερωτόκριτου και της Αρετούσας, ελκύει τη ψυχοσύνθεση παιδιών που διανύουν το προεφηβικό στάδιο της ζωής τους. Ο θίασος των μαθητών από τους 10053 στίχους του έργου επέλεξε να παρουσιάσει περίπου 2500 στίχους. Είμαστε λοιπόν έτοιμοι να «κάνουμε» θέατρο, να βιώσουμε και εμείς αλλά και εσείς οι θεατές, ένα χιλιοτραγουδισμένο ανά τους αιώνες πολύστιχο αφηγηματικό ποίημα του 17ου αιώνα που διαπραγματεύεται τον έρωτα δύο νέων. Παράλληλα στη ροή του θεατρικού χρόνου θα παρουσιαστούν ο ανταγωνισμός, η κοινωνική ανισότητα, η αξία της φιλίας, η ανθρωπιά, ως θέματα που απασχολούν συνεχώς τον άνθρωπο στο διάβα των αιώνων. Ως προς τους συντελεστές της παράστασης θα ήταν παράλειψη να μην αναφερθούμε στους γονείς των παιδιών, οι οποίοι με το δικό τους τρόπο ο καθένας βοήθησε στην προετοιμασία και στην παρουσίαση της παράστασής μας. Το παραπάνω επιβεβαιώνει η συμμετοχή του καλλιτέχνη της κρητικής μουσικής Γιώργη Βρέντζου, ο οποίος είναι γονέας παιδιού του τμήματος και πλαισιώνει με το μαντολίνο του, τα τραγούδια της παράστασης. Τα παραπάνω αποδεικνύουν ότι η εκπαιδευτική διαδικασία είναι ένας ζωντανός εξωστρεφής οργανισμός».

Η παράσταση θα επαναληφθεί την Τετάρτη 25 Σεπτεμβρίου 2019 στην Πύλη Βηθλεέμ στις 20:30 επίσης με ελεύθερη είσοδο.